壽李使君宣義父子同日
作者：陽枋
朝代：宋

paragraphs: 黄梅雨陣歇窗紗，庚夢醒來槐月斜。
拜後拜前懽陸續，老君謫仙同一家。
蟬冠醉倒金貂客，異香飄隨青犢車。
旋呼五馬博一笑，酒酣逸氣凌蒼霞。
培椿植桂弄梧碧，生香不斷樹交花。
清凈何須餐沆瀣，抱素肯養瓊田鴉。
伯陽參同竊造化，高風海客空乘槎。
武陵溪深自流水，天台雲渺維胡麻。
神遊八極亦汗漫，大鵬希有爭雄誇。
藤床經卷得真諦，五鼎三釜輕豪奢。
靜桃宿火熏百和，閒引山泉烹粟芽。
自行自坐脚力輕，瘦筇擲棄龍槎枒。
從來參苓不到口，雙瞳鏡碧顔春華。
我向關頭伴尹喜，共乞刀圭期修遐。
阿誰疑年問甲子，純乾一氣健而無息孰測其津涯。